RAAMLEPING

Riigikantselei, registrikood 70004809, asukoht Rahukohtu 3, Tallinn  (edaspidi tellija), mida esindab riigisekretäri 5. jaanuari 2010. a käskkirja nr 1 „Strateegiabüroo põhimäärus“ alusel strateegiadirektor Kristi Klaas,
ja 
SRINI OÜ, registrikood 14449790, asukoht A.H.Tammsaare tee 60, Tallinn (edaspidi töövõtja), mida esindab juhatuse liige René Oruman,

edaspidi koos pooled või eraldi pool, sõlmisid raamlepingu alljärgnevas:

1. Üldsätted
1.1 Raamleping on sõlmitud riigihanke „Rohefoori 2. etapp: põllumajanduse esmatootjate kestlikkuse hindamise tarkvaralahenduse väljatöötamine ja digitaalse tööriista prototüübi katsetamine (Riigikantselei)“ (viitenumber 301299) (edaspidi riigihange) tulemusena. 
1.2 Kui ei ole märgitud teisiti, kasutatakse raamlepingus mõistet „leping“ raamlepingu tähenduses.
1.3 Tööd rahastatakse välisvahenditest (Euroopa Liidu ühtekuuluvuspoliitika 2021-2027 perioodi meetme ”Avaliku sektori innovatsioonivõimekuse tõstmine” sekkumisest ”Avaliku sektori innovatsiooniprojektide toetamine ning analüüsid ja tööriistad avaliku sektori innovatsiooni ja arendustegevuse toetuseks.”, projekti nr 2021-2027.1.01.23-0001).
1.4 Lepingu dokumendid, mis on lepingu lahutamatuteks osadeks, on järgmised:
1.4.1 lepingu muudatused;
1.4.2 käesolev lepingu põhitekst koos lisadega;
1.4.3 tellija poolt riigihanke menetluses antud selgitused ulatuses, milles need ei muuda, vaid üksnes täpsustavad või selgitavad riigihanke alusdokumente;
1.4.4 muud riigihanke alusdokumendid, sh tehniline kirjeldus koos selle lisadega;
1.4.5 töövõtja pakkumus riigihankes.
1.5 Kui lepingu dokumentide vahel esineb vastuolusid, lähtutakse prioriteetsuse määramisel eelmises punktis toodud lepingu dokumentide loetelu järjekorrast (loetelus eespool asetsev lepingu dokument on prioriteetsem järgneva suhtes). Riigihanke alusdokumentide vastuolude korral on nende prioriteetsuse järjekord järgmine: hanketeade, hankelepingu eseme tehniline kirjeldus, muud riigihanke alusdokumendid.
1.6 Tellijaks on Riigikantselei, kes teeb lepingu täitmise käigus koostööd Regionaal- ja Põllumajandusministeeriumiga, Maaelu Teadmuskeskusega, Põllumajanduse Registrite ja Informatsiooni Ametiga ning Regionaal- ja Põllumajandusministeeriumi Infotehnoloogia Keskusega. Nimetatud asutuse esindajatest on moodustatud töögrupp. Töögruppi kaasatakse vajaduspõhiselt ka töövõtja esindaja(d). Töövõtjal on kohustus arvestada töögrupi arvamuste ning ettepanekutega.

2. Raamlepingu eesmärk ja ese
2.1 Lepingu eesmärk on määrata kindlaks lepingu esemeks oleva töö osutamise peamised tingimused raamlepingu kehtivuse ajal ning tellija poolt töövõtjale esitatavate tellimuste kord. 
2.2 Lepingu esemeks on vastavalt tellija vajadustele rohefoori digitaalse tööriista prototüübi tarkvaraarendus, mis põhineb varasemalt väljatöötatud põllumajandustoodete esmatootjate kestlikkuse hindamise kontseptsioonil ja metoodikal. Rohefoori teenus luuakse  Põllumajanduse Registrite ja Informatsiooni Ameti MATS raamistikule ning kasutajaliides e-PRIA arenduskeskkonda, kasutades olemasolevaid komponente või luues uusi. Lepingu eseme hulka kuulub ka andmevahetusliideste arendamine ja sellega kaasnevad tööd ning keelemudeliga soovituste andmise väljatöötamine ja katsetamine (edaspidi töö). Töö täpsem kirjeldus on toodud riigihanke alusdokumentides (sh lepingu lisaks olevas tööde tehnilises kirjelduses) ja töövõtja pakkumuses.
2.3 Riigihanke alusdokumentides toodud tellitava töö mahud on ligikaudsed. Tellijal on õigus neid lepingu täitmise käigus vastavalt vajadusele ja kooskõlas lepingu ning riigihangete seadusega muuta. 
2.4 Lepingu täitmise käigus teostatavate tarkvarateenuste hulka loetakse:
2.4.1 projektijuhtimine;
2.4.2 süsteemianalüüs ja detailanalüüs (sh nõuete täpsustamine ja valideerimine);
2.4.3 kasutatavuse analüüs ja ekraanikuvade kujundamine;
2.4.4 tarkvara ja andmebaasi disaini;
2.4.5 tehniline disain;
2.4.6 arhitektuuri loomine;
2.4.7 programmeerimine;
2.4.8 testimine;
2.4.9 dokumenteerimine;
2.4.10 konsultatsioon;
2.4.11 kasutajakogemuse testimine ning minimaalselt kolme kasutajakogemuse tagasiside integreerimine tööriista;
2.4.12 prototüübi katsetamiseks vajalik koolitamine ja demo;
2.4.13 baastarkvara konfigureerimine jms tööd;
2.4.14 MCP serveri esialgne seadistamine ning LLM-i konfigureerimine jms tööd.
2.5 Lepingule allakirjutamisega kinnitab töövõtja, et ta on võimeline tähtaegselt tegema riigihanke alusdokumentides määratud töö vastava tellimuse saamisel. 

3. Tellimuse esitamine raamlepingu alusel
3.1 Raamlepingu alusel esitatud tellimusi käsitletakse hankelepinguna. 
3.2 Tellija esitab tellimusi vajaduspõhiselt. Tellimus esitatakse töövõtja esindaja e-posti aadressil. 
3.3 Tellimusega esitatakse tellitava töö nimetus ja kirjeldus, töö ajakava ja/või lõpptähtaeg, ning muu vajalik ja asjakohane info. 
3.4 Tellimuse kättesaamisest teavitab töövõtja tellijat hiljemalt tellimuse esitamisele järgneval tööpäeval tellija volitatud esindaja e-posti aadressil. Töövõtja peab tellimuse vastuvõtmisest teatama tellijale 3 tööpäeva jooksul arvates tellimuse kättesaamisest.
3.5 Tellimus, tellimuse kättesaamise kinnitus ja tellimuse vastuvõtmise teade esitatakse kirjalikku taasesitamist võimaldavas vormis.

4. Töö teostamine
4.1 Töö teostamine toimub vastavalt raamlepingule ning tellimuse dokumentidele, sh tehnilisele kirjeldusele.
4.2 Töö üleandmine tellijale toimub etappide kaupa vastavalt esitatud ajakavale. Tööde teostamise eeldatav aeg on 16 kuud alates lepingu sõlmimisest. 
4.3 Töövõtjal on õigus nõuda töö lõpptähtpäeva või vahetähtaegade muutmist, kui see on tingitud tellija viivitusest omapoolsete kohustuste täitmisel või kui tellija muudab töö aluseks olevad lähteandmeid. Töö vahetähtaja muutmisel ei muutu töö lõpptähtpäev, kui pooled ei ole kokku leppinud teisiti. Kõik töö tähtaegu puudutavad muudatused vormistatakse kirjalikult lepingu lisana. 
4.4 Töövõtja esitab tellijale aruanded teostatud töö, meeskonnaliikmete ressursside kasutuse, töös ilmnenud probleemide ning muu olulise informatsiooni kohta vastavalt hankija nõudmisele.  
4.5 Tellijal on õigus anda töövõtjale juhiseid, teha märkusi ja ettepanekuid töö nõuetekohaseks teostamiseks ulatuses, mis ei muuda lepingu eset. Tellija juhised, märkused ja ettepanekud on töövõtjale täitmiseks kohustuslikud, kui töövõtja ei esita kolme tööpäeva jooksul neile vastuväiteid koos põhjendustega.  Vastuväidete esitamine ei mõjuta töövõtja vastutust töö lepingutingimustele vastavuse eest.
4.6 Töövõtja kohustub teostama töö tähtaegselt, kvaliteetselt, kooskõlas lepingus sätestatuga. Lepingus sätestamata omaduste osas peab töö olema vähemalt keskmise kvaliteediga ja vastama sarnastele töödele tavaliselt esitatavatele nõuetele. 
4.7 Lepingu täitmisel teostatavatele töödele rakenduvad Regionaal- ja Põllumajandusministeeriumi Infotehnoloogia Keskuse ristfunktsionaalsed nõuded koos selgitusega.
4.8 Töövõtja peab tagama arendusteenuse läbiviimise vastavalt tarkvaraarenduse ja ‑hoolduse heale tavale ja järgima üldtunnustatud arendusprotsessile esitatavaid nõudeid, sh nõuete juhtimist, muudatuste ja versioonihaldust, testimismetoodikat ja dokumenteerimise põhimõtteid. 
4.9 Töövõtja peab lepingu täitmisel kasutama Regionaal- ja Põllumajandusministeeriumi Infotehnoloogia Keskuse hooldus- ja arendusprojektide juhtimise ning tarkvara arenduse ning testimise metoodikaid ja Põllumajanduse Registrite ja Informatsiooni Ameti infoturbe alusdokumente.
4.10 Töövõtja peab lepingu täitmise käigus teostama kõik tööd ja toimingud, mis ei ole lepingus otsesõnu sätestatud, kuid mis oma olemuselt kuuluvad lepingu täitmisega seotud töö hulka või on vajalikud töö nõuetekohaseks teostamiseks.
4.11 Töövõtja kohustub töö teostamisel kasutama samu isikuid, kelle ta nimetas riigihankes esitatud pakkumuses. Meeskonnaliikmete vahetumise korral peab töövõtja tagama, et töid teostavad vähemalt riigihanke alusdokumentides nõutud kvalifikatsiooni ja kogemusega isikud. Meeskonnaliikmete puhul, kelle kogemus oli riigihankes pakkumuste hindamise kriteeriumiks, peab töövõtja meeskonnaliikmete vahetumise korral tagama, et tööd teostavate meeskonnaliikmete kogemus jääb hinnatud osas vähemalt samaväärseks riigihankes esitatud pakkumuses välja toodud andmetega. Konkreetse isiku kogemust arvestatakse ja kontrollitakse vahetumisel kooskõlastamisele saatmise aja seisuga (nt kooskõlastamisele saatmisele eelneva aja jooksul omandatud kogemus). Töövõtja peab meeskonnaliikme vahetumisest või vahetamise vajadustest  tellijat teavitama esimesel võimalusel ning esitama tellijale uue meeskonnaliikme töökogemust kajastavad dokumendid. Meeskonnaliikmete vahetamiseks on vajalik tellija nõusolek. 
4.12 Töövõtjal peab olema valmisolek lepingu täitmisega seotud tööülesannete teostamiseks Põllumajanduse Registrite ja Informatsiooni Ameti Tartu kontoris, eelkõige tihedat vahetut suhtlemist nõudvate töölõikude teostamisel (näiteks tööde analüüs, projekti koosolekud vms). Ilmnenud vajadus ning täpne töökorraldus lepitakse poolt vahel kokku lepingu täitmise käigus.
4.13 Suhtlemine poolte vahel toimub eesti keeles. Kui meeskonnaliige ei valda eesti keelt sujuvaks suhtluseks piisaval tasemel, peab töövõtja tagama omal kulul tõlke olemasolu suuliseks ja kirjalikuks suhtlemiseks meeskonnaliikme ja muude isikute vahel. Tõlk peab olema kompetentne lepingu eseme tehnilise teksti tõlkimisel.  
4.14 Tellija vahendab töövõtjale kasutajakogemuse testimiseks vajalikud lõppkasutajate kontaktid. 
4.15 Kui töövõtja teeb töö kolmandate isikute läbiviidud tööde jätkuna või tuginedes kolmandate isikute koostatud materjalidele, on ta kohustatud kontrollima materjalide sobivust ning mittesobivusel teavitama sellest tellijat. Mittesobivusest teavitamata jätmisel vastutab töövõtja valminud töö lepingutingimustele mittevastavuse eest.
4.16 Pooled on kohustatud teavitama teist poolt viivitamatult asjaoludest, mis takistavad või võivad takistada kohustuse nõuetekohast ja õigeaegset täitmist. Kui töö nõuetekohast teostamist takistab tellijast tulenev asjaolu, peab töövõtja sellest tellijat teavitama hiljemalt 5 tööpäeva jooksul. Kui töövõtja ei teavita tellijat sellest kokkulepitud aja jooksul, kaotab töövõtja õiguse nõuda tellija tegevusega seonduvalt töö tähtaegade muutmist.
4.17 Töövõtja on kohustatud töö teostamisel järgima lepingu rahastaja tingimusi (sh teavitamisele, vormistamisele ja sümboolikale). 
4.18 Töövõtja vastutab täielikult kogu töö tulemuse, sealhulgas AI (Artificial Intelligence, ehk tehisintellekt)-abistatud või AI-genereeritud koodi, konfiguratsiooni, dokumentatsiooni ja arhitektuuriliste lahenduste eest samadel alustel nagu töövõtja meeskonnaliikme(te) loodud töö puhul.AI-tööriistade kasutamine ei vabasta ega piira töövõtja vastutust seoses (loend ei ole kumulatiivne ega ammendav):
4.18.1 tarkvara funktsionaalsuse ja nõuetele vastavusega;
4.18.2 infoturbe ja küberturvalisusega;
4.18.3 töökindluse, jõudluse ja hooldatavusega;
4.18.4 kolmandate isikute õiguste rikkumisega;
4.18.5 vigade, puuduste või turvanõrkuste kõrvaldamise kohustusega.
4.19 Töövõtja tagab, et kogu AI-abistatud või AI-genereeritud kood, konfiguratsioon ja/või muu tehniline väljund läbib enne lähtekoodi hoidlasse ühendamist (merge) kvalifitseeritud spetsialisti poolt teostatava sisulise kontrolli ja valideerimise (Human-in-the-Loop).
4.20 Täielikult automatiseeritud või järelevalveta AI-põhine koodi genereerimine ja selle otsene juurutamine tootmis- või põhiharudesse (production/main branch) ilma inimkontrollita ei ole lubatud.
4.21 Töövõtja kohustub rakendama asjakohaseid tehnilisi ja organisatsioonilisi meetmeid AI-tööriistadest tulenevate riskide maandamiseks, sealhulgas kontrollima kõigi AI poolt soovitatud tarkvarapakettide, teekide, sõltuvuste ja väliste komponentide (loend ei ole kumulatiivne ega ammendav):
4.21.1 tegelikku olemasolu;
4.21.2 autentsust ja usaldusväärsust;
4.21.3 turvalisust ja hooldusaktiivsust;
4.21.4 litsentsitingimusi ja õiguslikku kasutatavust.
4.22 Töövõtja peab rakendama meetmeid vältimaks AI halllutsineeritud pakette,  niinimetatud „AI Package Hallucination“ või tehisintellekti hallutsineeritud tarkvarapakettide pahatahtlik registreerimine, nn „Slopsquatting“ tüüpi ründeid, mille korral AI soovitab olematut või pahatahtlikku tarkvarapaketti.
4.23 Töövõtja peab tuvastama ja kõrvaldama SQL-süstid (SQL Injection), kõvakooditud autentimisandmed (hardcoded credentials), ebaturvalised konfiguratsioonid, õiguste eskaleerimise võimalused ning muud turvanõrkused. Töövõtja tagab, et kogu AI-abistatud või AI-genereeritud kood läbib enne kasutuselevõttu asjakohased kvaliteedi- ja turvakontrollid, sealhulgas:
4.23.1 sõltuvuste ja tarneahela turvakontrolli (dependency/security scanning);
4.23.2 vajadusel käsitsi läbiviidava turbeauditi või koodirevisjoni.
4.24 Tellijal on põhjendatud kahtluse korral õigus nõuda teavet AI-tööriistade kasutamise ulatuse, rakendatud kontrollimeetmete ning turvatestimise tulemuste kohta ulatuses, mis ei kahjusta töövõtja ärisaladust ega infoturvet.
4.25 Töövõtja kohustub tööde teostamisel järgima alltoodud põhimõtteid:
4.25.1. Lepingu täitmise käigus koostatud dokumentatsioon (näiteks analüüsid, kasutusjuhendid jms) esitatakse tellijale digitaalsel kujul. Materjalide printimist välditakse, välja arvatud juhul, kui see on töö eesmärgipäraseks ja tõhusaks läbiviimiseks hädavajalik ja põhjendatud.
4.25.2. Digitaalsed materjalid salvestatakse ning edastatakse formaadis ja mahus, mis tagab tõhusa infoedastuse ning väldib tarbetut andmemahtu. Arenduse ja testimise käigus tekkinud mustandfailid, ajutised töödokumendid ja varasemad failiversioonid kustutatakse jäädavalt esimesel võimalusel, vältimaks digiprügi ning salvestusruumi liigset koormamist.
4.25.3. Kui teenuse osutamisel kasutatakse pilve- või serveritaristut, eelistatakse võimaluse korral lahendusi, millel on tõendatud madalam energiatarbimine või mille teenusepakkuja järgib keskkonnahoidlikke praktikaid, näiteks on rakendanud keskkonnajuhtimissüsteemi (nt ISO 14001 või sellega samaväärne) või kasutab keskkonnasäästlikku andmekeskust.
4.25.4. Kasutatakse keskkonnasäästlikke töövahendeid (näiteks kaugtöö ja erinevad projektijuhtimise platvormid), mis aitab vähendada füüsiliste kohtumiste ja reisimise vajadust.
4.25.5. Kui lepingu käigus on siiski vajalik esitada trükitud materjale, kasutatakse pabertooteid, millele on väljastatud I tüüpi ökomärgis või muu tõendatav vastavus I tüüpi ökomärgisega kehtestatud keskkonnanõuetele.

5. Töökorraldus ja töögrupi ülesanded
5.1 Lepingu täitmise ajal toimuvad regulaarsed infokoosolekud töövõtja ja tellija vahel, vajadusel kaasatakse kogu töögrupp. Koosolekute toimumise sagedus, koht ja viis lepitakse poolte vahel kokku vastavalt vajadusele. Eelduslikult toimuvad koosolekud üks kord nädalas.  
5.2 Hankelepingute nõuetekohase täitmise üle teostab järelevalvet töögrupp. Töögrupi tööd juhib tellija määratud esindaja töögruppi kuuluvast asutusest. Töögrupis peab alati osalema tellija ja töögruppi kuuluvate asutuste poolt vähemalt üks liige, kes omab õigust teha projekti ulatuses sisulisi ja finantsotsuseid. 
5.3 Projekti töögrupp jälgib projekti tegevuskavast ja eelarvest kinnipidamist, fikseerib projekti ja selle etappide lõppemised. Töögrupp on ainupädev otsustama nende projekti etappide lõpetamise üle, mille lõpetamise aktid on väljamaksete aluseks. 
5.4 Töögrupp aktsepteerib töövõtja koostatud ja esitatud maksetaotlused, kuulab ära töövõtja esindaja põhjendused projekti eelarve ja kava muudatusteks ning teeb vajadusel tellijale sellekohaseid põhjendatud ettepanekuid, samuti vaatab läbi töövõtja koostatud seirearuanded. 
5.5 Projekti töögrupi nõupidamised toimuvad üldjuhul vastavalt projektiplaanile. Vajadusel kaasatakse töögrupi nõupidamistele töövõtja esindaja(d). Tavapäraselt tuleb töögrupp kokku vähemalt iga vaheetapi lõppemisel ning juhul, kui on vaja teha sisulisi või finantsotsuseid või anda töövõtja esindajale täiendavaid volitusi dokumentide allkirjastamiseks.

6. Üleandmine
6.1 Töövõtja esitab valmis töö tellijale ülevaatamiseks ja vastuvõtmiseks. Töö üleandmine fikseeritakse töö üleandmise-vastuvõtmise aktiga. Tellija vaatab akti läbi ja kontrollib teostatud töö või selle etapi vastavust lepingus sätestatule 14 kalendripäeva jooksul, mil ta võtab töö vastu või esitab motiveeritud pretensiooni, miks ta tööd vastu ei võta. Tellijal on õigus mõjuval põhjusel töö ülevaatamise tähtaega pikendada 5 kalendripäeva võrra, sh kui töös on olulisi puudusi, teavitades sellest töövõtja kontaktisikut.
6.2 Lepingujärgsete tööde teostamise viimases etapis tuleb üle anda vähemalt:
6.2.1 Detailanalüüs, mille käigus on analüüsitud kõik hanke alusdokumentides toodud funktsionaalsusi. Detailanalüüsi raames peab töövõtja tulemused dokumenteerima ning avaldama Põllumajanduse Registrite ja Informatsiooni Ameti hallatavas Confluence platvormil. Tellija kinnitab dokumenteeritud tööd. Analüüsimine toimub ülesandepõhiselt ning ülesanded vormistatakse Jira taskidena.
6.2.2 PRIA stiiliraamatusse kujundatud uued komponendid.
6.2.3 Kommenteeritud lähtekood.
6.2.4 Prototüüp, sh testraport.
6.2.5 Süsteemi administreerimise juhend, mis sisaldab paigaldamise ja konfigureerimise juhendit ning varunduse ja taaste protseduuride kirjeldusi.
6.2.6 Kasutusjuhend.
6.3 Tellijal on õigus keelduda töö vastuvõtmisest ja esitada pretensioon, kui töö ei vasta lepingus sätestatule. 
6.3.1 [bookmark: _Hlk190272913][bookmark: _Hlk182738891]Pretensioonis fikseeritakse tuvastatud puudused ja määratakse tähtaeg puuduste kõrvaldamiseks. Tellija võib nõuda puudustega töö parandamist või uue töö teostamist, kui sellega ei põhjustata töövõtjale ebamõistlikke kulusid või põhjendamatuid ebamugavusi. Kui töövõtja rikub lepingust tulenevat kohustust, mille heastamine ei ole võimalik või kui tellijal ei ole heastamise vastu huvi, tähtaega puuduste kõrvaldamiseks ei määrata. Sellisel juhul on tellijal õigus jätta töö vastu võtmata või võtta töö vastu puudustega ja kasutada õiguskaitsevahendeid. 
6.3.2 Tellijal on õigus võtta vastu puudustega töö ning töö puuduste kõrvaldamise nõude asemel alandada lepingu hinda.
6.3.3 Kui töövõtja ei ole pretensiooniga nõus, on töövõtjal õigus tellida töö vastavuse hindamiseks ekspertiis mõlema poole poolt aktsepteeritud sõltumatult eksperdilt. Kui töö vastuvõtmisest keeldumine osutub ekspertiisi tulemusel põhjendamatuks, hüvitab tellija töövõtjale ekspertiisikulud. Kui ekspertiis kinnitab töö mittevastavust, jäävad ekspertiisikulud töövõtja kanda. Kui ekspertiisikulud tuleb osaliselt või tervikuna kanda etteulatuvalt, tasub need sel hetkel töövõtja kui ekspertiisi tellija ning hiljem, sõltuvalt ekspertiisi tulemusest, toimub vajadusel ekspertiisikulude hüvitamine või tasaarvestus vastavuses käesoleva punkti teises ja kolmandas lauses sätestatuga. 
6.3.4 Tellijal ei ole õigust esitada pretensiooni, kui puudused töö kvaliteedis on tingitud tellija poolt antud sisendi ebasobivusest või puudustest eeltöödes ning töövõtja oli tellijat sellest eelnevalt teavitanud vastavalt lepingus sätestatule.
6.4 [bookmark: _Hlk190273286]Kui tellija ei esita pretensiooni lepingus sätestatud tähtaja jooksul, loetakse töö tellija poolt vastuvõetuks. 
6.5 Töö vastuvõtmisest läheb tellijale üle töö juhusliku hävimise või kahjustumise riisiko.

7. Alltöövõtt
7.1 Töövõtja kohustub esitama pärast hankelepingu sõlmimist riigihangete registri töölehel „Alltöövõtjad“ iga oma alltöövõtja, kellega sõlmitud alltöövõtulepingu käibemaksuta maksumus ületab 50 000 eurot, nime ja registrikoodi ning alltöövõtulepingu nimetuse, kuupäeva, numbri ja summa.
7.2 Töövõtja võib lepingu täitmisel kasutada ainult RHS § 3 p-s 2 viidatud riikidest pärit alltöövõtjaid ja tarnijaid. Kui tellijale saab teatavaks nimetatud piirangu rikkumine, on tellijal õigus töövõtjalt nõuda, et töövõtja eemaldaks alltöövõtja viivitamatult tööde teostamiselt. Kui töövõtja ei täida nõuet mõistliku aja jooksul, on tellijal õigus lepingust taganeda. Lisaks alltöövõtja eemaldamise nõudele võib tellija nõuda töövõtjalt leppetrahvi summas kuni 1000 eurot.  

8. Lepingu hind ja tasumise tingimused
8.1 Tellija tasub töövõtjale teostatud tööde eest järgmiselt:
8.1.1 Vastavalt töövõtja poolt riigihankes 301299 esitatud tehnilises kirjelduses kirjeldatud tulemuse realiseerimise kogumaksumusele 342 000 eurot, mis ei sisalda käibemaksu. Hinnale lisandub käibemaks õigusaktides sätestatud korras.
8.1.2 Tehnilises kirjelduses kirjeldamata, kuid tellija poolt lepingu kehtivuse ajal tellitud lisatööde teostamise eest vastavalt pakkumuses fikseeritud ühe töötunni maksumusele 50 eurot tegelikult teostatud töö mahus. Hind ei sisalda käibemaksu. Hinnale lisandub käibemaks õigusaktides sätestatud korras. 
8.2.  Lepingu maksimaalne kogumaksumus on 406 500 eurot, mis ei sisalda käibemaksu (lepingu hind). Lepingu hinnale lisandub käibemaks õigusaktides sätestatud korras. Tellijal ei ole kohustust tellida töid lepingu maksimaalse kogumaksumuse mahus, töid tellitakse vastavalt tellija tegelikule vajadusele.
8.3. Tellija tasub punktis 8.1.1 toodud tehnilises kirjelduses kirjeldatud tulemuse realiseerimise kogumaksumuse vahemaksetena järgmiselt:
8.3.1. pärast töö arhitektuuri kinnitamist ning minimaalselt toimiva lahenduse töötava demo (MVP demo) ulatuse kokku leppimist 20% kogumaksumusest;
8.3.2. minimaalselt toimiva lahenduse töötava demo (MVP demo) vastuvõtmise järgselt  30% kogumaksumusest;
8.3.3. lõppkasutajaga funktsionaalse testimise läbiviimise järgselt 20% kogumaksumusest;
8.3.4. töö lõpliku vastuvõtmise järgselt 30% kogumaksumusest.
8.4. Lepingu hind on lõplik ning sisaldab kõiki lepingu täitmise kulusid, sh tasu intellektuaalomandiõiguste eest. 
8.5. Töövõtja esitab tellijale arve e-arvena. Arvele tuleb märkida riigihanke viitenumber 301299, 15-kohaline lepinguosa viitenumber (leitav riigihangete registrist lepingu juurest) ja tellija ja töövõtja kontaktisikute andmed.
8.6. Tellija tasub töövõtjale 14 kalendripäeva jooksul nõuetekohase arve saamisest. 

9. Poolte vastutus ja vääramatu jõud 
9.1. Lepingust tulenevate kohustuste täitmata jätmise või mittekohase täitmisega teisele poolele tekitatud kahju eest kannavad pooled täielikku vastutust selle kahju ulatuses. Poole koguvastutus on piiratud kahekordse lepingu hinnaga, välja arvatud kui:
9.1.1. lepingurikkumine oli tahtlik;
9.1.2. töö teostamisel toimunud autoriõiguste rikkumise tõttu on esitatud nõue.
9.2. [bookmark: _Ref182743919]Kui töövõtja ei anna tööd tellijale üle või töö ei vasta lepingutingimustele, on tellijal lisaks muude õiguskaitsevahendite kasutamisele õigus nõuda töövõtjalt leppetrahvi kuni 5% hankelepingu hinnast iga rikkumise kohta. 
9.3. Töö teostamise mis tahes tähtajast või lepingu alusel esitatud pretensioonis määratud tähtajast mittekinnipidamise korral on tellijal õigus nõuda töövõtjalt leppetrahvi kuni 0,05% hankelepingu hinnast iga viivitatud päeva eest, kuid käesoleva punkti alusel kokku mitte rohkem kui 5% hankelepingu hinnast.
9.4. Kui tellija viivitab lepingus sätestatud rahaliste kohustuste täitmisega, on töövõtjal õigus nõuda tellijalt viivist 0,05% tähtajaks tasumata summalt päevas, kuid mitte rohkem kui 5% hankelepingu hinnast.
9.5. [bookmark: _Hlk190272691]Lepingus sätestatud konfidentsiaalsuskohustuse rikkumisel töövõtja või tema esindajate, töötajate, lepingupartnerite ning muude isikute poolt, keda ta oma kohustuste täitmisel kasutab, on tellijal igakordselt õigus nõuda töövõtjalt leppetrahvi kuni 30% hankelepingu hinnast ja/või lepingust taganeda. 
9.6. [bookmark: _Hlk190272767]Poolel tuleb teavitada teist poolt leppetrahvi nõudmisest 90 päeva jooksul alates lepingu rikkumisest teadasaamisest.
9.7. [bookmark: _Hlk190273461]Leppetrahvi nõudmine ei mõjuta õigust kasutada teisi õiguskaitsevahendeid. Kõik leppetrahvid on kokku lepitud eesmärgiga tagada kohustuse täitmist, mitte eesmärgiga asendada kohustuse täitmist.
9.8. [bookmark: _Hlk190273530]Leppetrahvid ja viivised tuleb tasuda 14 kalendripäeva jooksul vastava nõude saamisest. Tellijal on õigus töö eest tasumisel tasaarvestada leppetrahvisumma lepingu alusel tasumisele kuuluva summaga.
9.9. [bookmark: _Hlk190273627]Lepingu oluliseks rikkumiseks, mis annab tellijale õiguse lepingust taganeda, loetakse muu hulgas, kuid mitte ainult järgmisi rikkumisi:
9.9.1. [bookmark: _Hlk190273758]töövõtja töös esinevad korduvad kvaliteediprobleemid, mille pinnalt on alust arvata, et töövõtja ei suuda teostada nõuetele vastavat tööd;
9.9.2. töövõtja ei pea lepingu täitmisel kinni tellija juhistest või õigusaktiga töö teostamisele kehtestatud nõuetest ja töövõtja ei lõpeta rikkumist tellija poolt määratava 14-päevase täiendava tähtaja jooksul;
9.9.3. töövõtjal on tekkinud töö teostamisel mahajäämus enam kui 30 päeva ja töövõtja ei lõpeta rikkumist tellija poolt määratava mõistliku pikkusega täiendava tähtaja jooksul;
9.9.4. töövõtja rikub lepingus sätestatud andmekaitse- või intellektuaalomandiõiguse nõudeid ja töövõtja ei lõpeta rikkumist tellija poolt määratava 14-päevase täiendava tähtaja jooksul;
9.9.5. rahastaja tingimuste (sh teavitamine, vormistamine ja sümboolika) mittejärgimine ja töövõtja ei lõpeta rikkumist tellija poolt määratava 14-päevase täiendava tähtaja jooksul;
9.9.6. töövõtja on esitanud lepingu sõlmimisel või lepingu täitmise käigus valeandmeid;
9.9.7. töövõtja jätab esitamata lepingus kokkulepitud tagatise või kindlustuskaitset tõendava poliisi ja töövõtja ei lõpeta rikkumist tellija poolt määratava 14‑päevase täiendava tähtaja jooksul;
9.9.8. kui töövõtjal puuduvad vajalikud registreeringud, sertifikaadid, litsentsid, load või nõusolekud, sh kui pädev asutus teeb töövõtja suhtes tegevusloa andmisest keeldumise, kehtetuks tunnistamise või kehtivuse peatamise otsuse või kui töövõtja tegevusloa kehtivus lõppeb lepingu kehtivuse ajal.
9.10. [bookmark: _Hlk190275347]Lepingu oluliseks rikkumiseks, mis annab töövõtjale õiguse leping erakorraliselt lõpetada, loetakse:
9.10.1. tellija viivitab töövõtja arve tasumisega enam kui 21 päeva ja kui tellija ei lõpeta rikkumist töövõtja poolt määratava 10-päevase täiendava tähtaja jooksul;
9.10.2. töö teostamine muutub võimatuks tellija lepingu rikkumise tõttu ja tellija ei lõpeta rikkumist töövõtja poolt määratava 10-päevase täiendava tähtaja jooksul.
9.11. [bookmark: _Hlk190275571]Kui tellija ütleb lepingu üles korraliselt võlaõigusseaduse (VÕS) § 655 alusel või kui töövõtja lõpetab lepingu erakorraliselt, on tellijal kohustus tasuda töövõtjale töö eest tasu proportsionaalselt lepingu lõppemise hetkeks teostatud ja tellijale üle antud tööga. 
9.12. [bookmark: _Hlk190275658]Kui töövõtja ei täida lepingut nõuetekohaselt ja/või ei järgi töö teostamisel lepingu rahastaja tingimusi (sh teavitamine, vormistamine ja sümboolika) ja selle tõttu tehakse tellijale toetuse vähendamise või tagasinõude otsus, on tellijal õigus töövõtjalt tagasi nõuda mitteabikõlbulikud kulud tagasimakse nõude ulatuses. 
9.13. Pooled ei vastuta lepingust või õigusaktidest tuleneva kohustuse rikkumise eest, kui kohustuse rikkumise põhjustas vääramatu jõud. Vääramatu jõu ja rikkumise vabandatavuse osas kohaldavad pooled VÕS §-s 103 sätestatut.
9.13.1. Vääramatu jõuna ei käsitleta pakkumuste esitamise tähtpäeva seisuga õigusaktidega kehtestatud piiranguid. Vääramatu jõu kohaldumise üheks eelduseks on asjaolu ettenägematus. Pakkumuste esitamise tähtpäeva seisuga kehtivad piirangud olid lepingu pooltele teada ning kõik tegevused planeeriti arvestades pakkumuste esitamise tähtpäeva seisuga kehtivat olukorda.
9.13.2. [bookmark: _Hlk190275818]Kui kehtestatakse täiendavaid piiranguid, mis takistavad lepingu täitmist, on poolel õigus tugineda vääramatule jõule, kui kõik vääramatule jõule tuginemise eeldused on täidetud.
9.13.3. Seoses töö tegemist takistada võiva pandeemia või muu kriisiga on vääramatuks jõuks üksnes see, kui töö tegemist takistab riigiasutuse kohustusliku iseloomuga korraldus või muu regulatsioon. Riigiasutuste soovitused ei ole vääramatuks jõuks.
9.13.4. Kui lepingu täitmine on takistatud vääramatu jõu mõju tõttu, lükkuvad lepingus sätestatud tähtajad edasi aja võrra, mil vääramatu jõud kohustuse täitmist takistas.

10. Intellektuaalomandiõigused 
10.1. Lepingu alusel teostatud tööde osas annab töövõtja tellijale ülemaailmse all-litsentside andmise õigusega tagasivõtmatu lihtlitsentsi (edaspidi litsents) kõigi varaliste ja isiklike õiguste suhtes. Töövõtjal on kohustus anda eelkirjeldatud ulatusega lihtlitsents ka kõikidele tellija poolt nimetatud isikutele/asutustele.
10.2. Litsentsi andmise eest töövõtjale makstav autoritasu sisaldub lepingu punktis 8.1.1 ja 8.1.2 toodud tööde maksumuses. Litsentsi autoritasu maksmise viis, kord ja tähtaeg on sätestatud lepingu punktis 8. Töövõtja ei ole õigust nõuda tellijalt ühtegi täiendavat tasu litsentsi andmise eest (sh lepingu sõlmimise ajal tundmatute kasutusviiside lubamise eest tulevikus). 
10.3. Töövõtja poolt tellijale lepingu punkti 10.1 kohaselt antav litsents hakkab kehtima töö vastuvõtmise hetkest vastavalt lepingus sätestatud tingimustele. Nimetatud litsents kehtib kogu autoriõiguste kehtivuse aja. 
10.4. Töövõtja poolt tellijale litsentsiga antavate õiguste ulatus on alljärgnev (ehk tellija võib lepinguga tellitud tööde osas rakendada litsentsi kehtivuse perioodil järgmisi õigusi): 
10.4.1. tellija võib kasutada tööd mis tahes eesmärgil ja mis tahes viisil; 
10.4.2. tellija võib tööd reprodutseerida (s.h. tasuta jagada, avalikult kättesaadavaks teha või müüa); 
10.4.3. tellija võib ise või kolmandaid isikuid kaasates muuta töö tulemusena valminud originaalteost ja luua tööl põhinevaid tuletatud teoseid;  
10.4.4. tellija võib töö tulemusena valminud teost või selle koopiaid üldsusele edastada, sealhulgas neid (üldsusele) kättesaadavaks teha (sh internetis) või eksponeerida, samuti avalikult esitada; 
10.4.5. tellija võib töö tulemusena valminud teost või selle koopiaid levitada; 
10.4.6. tellija võib töö tulemusena valminud teost või selle koopiaid laenutada ja rentida; 
10.4.7. tellija võib anda all-litsentse töö tulemusena valminud teose või selle koopiate suhtes kehtivate õiguste kohta. 
10.5. Tellija võib töövõtjalt litsentsiga saadud õigusi teostada mistahes praegu tuntud või hiljem leiutatud keskkonnas, toel või formaadis. 
10.6. Töövõtja tagab, et tellijale litsentsiga antav autoriõigus tööde tulemusena valminud originaalteosele kuulub talle või on talle litsentsitud ja et tal on õigus seda litsentsiga edasi anda. 
10.7. Töövõtja tagab, et tema töötajad (või allhankijad) on loobunud Eesti seadusega lubatud ulatuses oma õigusest teostada isiklikke õigusi, et tellijale oleks võimalik eespool loetletud varalisi õigusi litsentsiga litsentsida. 
10.8. Tellija saab töövõtja poolt lepingu täitmise raames teostatud töid litsentsi alusel edasi arendada, kaasata kolmandaid isikuid töövõtja poolt lepinguga teostatud töid edasi arendama, hooldama või teostama muid töid ning töövõtja ei oma selles osas mingeid pretensioone. 
10.9. Töös (teoses) tellija poolt tehtud muudatuste/täienduste (sh tuletatud teose) intellektuaalsed õigused (autoriõigused) kuuluvad litsentsi alusel tellijale. 
10.10. Töövõtja annab tellijale töö üleandmisega esialgse litsentsi kasutada tööd sellisel viisil ja tähtajal, mis on vajalik töö kontrollimiseks, testimiseks ja ülevaatamiseks ning vastuvõtmise ja juurutamise ettevalmistamiseks. 
10.11. Lepingu alusel tarkvaraga seonduvate intellektuaalsest varast tulenevate õiguste kasutusõiguse üleminek tellijale ei mõjuta töövõtja õigusi ise teostada nimetatud õigusi ja/või anda nimetatud intellektuaalsest varast tulenevate õiguste kasutusõigust üle teistele isikutele peale tellija, kui selline tegevus ei takista tellijat oma õiguste teostamisel. 
10.12. Pooled on kokku leppinud, et tellija võib talle käesoleva lepingu kohaselt üle läinud intellektuaalsest varast tulenevat õigust ja/või kasutusõigusi vabalt kolmandatele isikutele üle anda ilma töövõtjalt täiendavalt küsitava nõusolekuta. 
10.13. Omandiõigus lepingu täitmise käigus valminud materiaalsele objektile, mille vahendusel reprodutseeritakse töö tulemusena valminud teos, sh käsikirjale, eskiisile, juhendile, joonisele, salvestatavale andmekandjale (nt välkmälul põhinev andmekandja, CD või DVD-plaat), samuti muule materiaalsele objektile, mille vahendusel edastatakse tellijale töö, selle komponente või dokumentatsiooni, samuti töö vahetulemusi, läheb üle tellijale. 
10.14. Pooled vastutavad selle eest, et nende poolt pakutavad tarkvarakomponendid oleksid korrektselt litsentseeritud ning enne uute hankelepingute sõlmimist on lahendatud litsentseerimisega seotud ebakõlad. 
10.15. Lepingu ja hankelepingu allkirjastamisel annab tellija töövõtjale tarkvara edasiarendamiseks lihtlitsentsi tarkvara varaliste õiguste kasutamiseks hankelepinguga tellija poolt töövõtjalt tellitud tööde teostamiseks ning tellijale tehtud tööde tagasi litsentsimiseks. 
10.16. Töövõtja annab tellijale vastavalt valdkonnas kehtivatele parimatele praktikatele dokumenteeritud lähtekoodi. 
10.17. Lepingu allkirjastamisega kinnitavad pooled, et neile kuuluvad lepingu täitmiseks vajalikud varalised autoriõigused, litsentsid ja muud intellektuaalse omandi õigused, mis on tarvilikud lepingu käigus tellitava töö täielikuks teostamiseks ja loovutamiseks lepingu punktis 10  toodud ulatuses ning, et nende suhtes ei ole kolmandatel isikutel nõudeid. 
10.18. Pooled kinnitavad, et on võtnud tarvitusele kõik meetmed autori isiklike õiguste realiseerimiseks viisil, mis ei takista ega raskenda teose kasutamist ja autori varaliste õiguste teostamist. 
10.19. Pool kohustub lahendama kõikvõimalikud litsentseeritud või vahendatud tarkvaraga seotud intellektuaalse omandi õigustest tekkivad vaidlused kolmandate isikute või oma töötajate või koostööpartneritega. Juhul kui töövõtjapoolsetest litsentseerimisvigadest tulenevalt tekib tellijale rahaline või muu kohustus või kui tellija on kohustatud lõpetama tarkvara või selle osa kasutamise, on tellijal õigus nõuda töövõtjalt selle rahalise või muu kohustuse täitmist ja või kaotatud tarkvara või selle osaga samaväärse tulemi loomist tasuta ja võimalikult lühikese aja jooksul, hoidudes mistahes viivitustest tulemi arendamises ja kasutuselevõtmises tellija poolt. 
10.20. Lepingu täitmisel kommertstarkvara kasutamise osas juhinduvad pooled nende kasutamise litsentsitingimustest. Töövõtja kinnitab, et eelistab tööde teostamisel ja tarkvara loomisel sellist kommertstarkvara, mille kasutamine ei too tellijale kaasa täiendavaid litsentsitasusid või piiranguid tööde ja tarkvara kasutamisel (v.a juhul, kui nimetatud kommertstarkvara kasutamine on poolte poolt eraldi hankelepingus kokku lepitud). 
10.21. Töövõtja võib kasutada tööde teostamise käigus tarkvara loomisel kommertstarkvara vaid tellija eelneval kirjalikul nõusolekul. Kirjaliku nõusoleku taotlemisel on töövõtja kohustatud esitama tellijale litsentsi hinna, litsentsitingimused ja andmed lähtekoodi kättesaamise võimaluse kohta. 
10.22. Lepinguga reguleerimata autoriõiguse küsimustes lähtutakse Eesti Vabariigis kehtivatest autoriõigusealastest õigusaktidest. 
10.23. Kõik tellija poolt töövõtjale tööde teostamiseks antud dokumendid kuuluvad nende algsele omanikule, kui ei ole kokkulepitud teisiti.  

11. Teadete edastamine 
11.1. Mõjutamata eespool punktis 3 sätestatut, toimub lepingu raames teadete edastamine üldjuhul kirjalikku taasesitamist võimaldavas vormis. Juhul kui teate edastamisel on olulised õiguslikud tagajärjed, muu hulgas näiteks poolte lepingu lõpetamise avaldused, samuti poole nõue teisele poolele, mis esitatakse tulenevalt lepingu rikkumisest, peavad teisele poolele edastatavad teated olema edastatud kirjalikus vormis. Kirjaliku vormiga on võrdsustatud digitaalselt allkirjastatud vorm. 
11.2. Lepinguga seotud teated edastatakse teisele poolele lepingus sätestatud kontaktisiku kontaktandmetel. Kontaktandmete muutusest on pool kohustatud koheselt informeerima teist poolt. Kuni kontaktandmete muutusest teavitamiseni loetakse teade nõuetekohaselt edastatuks, kui see on saadetud poolele lepingus märgitud kontaktandmetel.
11.3. Kirjalik teade loetakse poole poolt kättesaaduks, kui see on üle antud allkirja vastu või kui teade on saadetud postiasutuse poolt tähitud kirjaga poole poolt teatatud aadressil ja postitamisest on möödunud 5 (viis) kalendripäeva. E-posti teel, sh digitaalselt allkirjastatud dokumentide, saatmise korral loetakse teade kättesaaduks e-kirja saatmisele järgneval tööpäeval. 

12.  Poolte kontaktisikud 
12.1. Tellija kontaktisik lepingu täitmisega seotud küsimustes on Kadi Villers,                               tel +372 5665 3148, e-post kadi.villers@riigikantselei.ee. Tellija kontaktisikul on õigus esindada tellijat kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on tellija kontaktisikul õigus esindada tellijat ainult tellija esindusõigusliku isiku kirjaliku volituse olemasolul.
12.2. Töövõtja kontaktisik lepingu täitmisega seotud küsimustes on Eveli Õigus,                           tel +372 5649 4912, e-post eveli@srini.ee. Töövõtja kontaktisikul on õigus esindada töövõtjat kõikides lepingu täitmisega seotud küsimustes. Lepingu muutmise, lepingu lõpetamise ning õiguskaitsevahendite kasutamise osas on töövõtja kontaktisikul õigus esindada töövõtjat ainult töövõtja esindusõigusliku isiku kirjaliku volituse olemasolul.
12.3.  IT-alastes tehnilistes küsimustes on tellija poolne kontakt Regionaal- ja Põllumajandusministeeriumi Infotehnoloogia Keskuse projektijuht Mihkel Kalamees,    tel +372 524 5089, e-post mihkel.kalamees@remitk.ee.


13. Konfidentsiaalsus ja andmekaitse
13.1. Töövõtja kohustub tagama, et tema esindajad, töötajad, lepingupartnerid ning muud isikud, keda ta oma kohustuste täitmisel kasutab, oleksid lepingus sätestatud konfidentsiaalsuse kohustusest teadlikud ning nõudma nimetatud isikutelt selle kohustuse tingimusteta ja tähtajatut täitmist. 
13.2. Lepingu täitmisel töövõtjale või töövõtjaga seotud isikutele teatavaks saanud isiku- ja turvaandmed ning muu vastavalt markeeritud teave ja asjaolud, mille avalikuks tulek võiks kahjustada tellija või lepingu p 1.6 nimetatud asutuste huve, on konfidentsiaalne. Vastavasisulise informatsiooni kolmandale isikule kättesaadavaks tegemist töövõtja või töövõtjaga seotud isiku poolt käsitletakse kui lepingu olulist rikkumist. Lepingu alusel konfidentsiaalseteks andmeteks loetakse ka vahetult töö teostamisega tellija kohta töövõtjale teatavaks saanud teave. Töövõtjal ei ole õigust nimetatud teavet avaldada ega muul viisil töödelda. 
13.3. Töövõtja võib avaldada konfidentsiaalset informatsiooni, sealhulgas isikuandmeid üksnes nendele isikutele, kellele informatsiooni avaldamise kohustus tuleneb õigusaktidest, ning seda tingimusel, et avaldatakse vaid vältimatult vajalik hulk informatsiooni, tagades maksimaalses võimalikus ulatuses informatsiooni konfidentsiaalsus, või isikutele, kes seda teavet vajavad käesoleva lepingu täitmiseks ja keda on teavitatud, et selline informatsioon on konfidentsiaalne ja nad on seotud konfidentsiaalsuskohustusega. 
13.4. Konfidentsiaalne informatsioon ei hõlma endas informatsiooni, mis on avalik, st üldsusele teada. Töövõtja võib konfidentsiaalset informatsiooni kasutada üksnes kitsalt käesoleva lepingu täitmiseks ning töövõtjal ei ole õigust kasutada konfidentsiaalset informatsiooni muul eesmärgil, sh kasu saamise eesmärgil või kolmandate isikute huvides. 
13.5. Töövõtja kohustub tagama lepingu täitmise käigus isikuandmete töötlemise õiguspärasuse ning vastavuse isikuandmete kaitse üldmääruses (EL 2016/679) ja teistes andmekaitse õigusaktides sätestatud nõuetele, sh rakendama organisatsioonilisi, füüsilisi ja infotehnoloogilisi turvameetmeid konfidentsiaalsete andmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest. Kui kolmandale isikule avaldatakse lepingus sätestatud või õigusaktist tulenevate kohustuste täitmiseks isikuandmeid, on töövõtja kohustatud tagama, et isik, kellele isikuandmeid avaldatakse, järgib lepingus ja õigusaktides sätestatud isikuandmete töötlemise nõudeid. 
13.6. Töövõtjal ega töövõtjaga seotud isikutel ei ole õigust anda lepingu raames teateid pressile, meediale, üldsusele või teistele auditooriumidele ilma tellija eelneva kirjalikku taasesitamist võimaldavas vormis antud nõusolekuta.  Meediapäringute korral tuleb töövõtja vastus kooskõlastada tellijaga. 

14. Raamlepingu kehtivus, muutmine ja lõpetamine
14.1. Leping jõustub allkirjastamisest ja kehtib 24 kuud või kuni lepingu maksimaalse kogumaksumuse täitumiseni, sõltuvalt sellest, kumb asjaolu saabub enne. Lepingu lõppemine ei mõjuta selliste kohustuste täitmist, mis oma olemuse tõttu kehtivad ka pärast lepingu lõppemist. Selguse huvides: pärast lepingu kehtivuse lõppu pooled lepingu alusel uusi hankelepinguid sõlmida ei või, küll aga võivad pooled sõlmida lepingu kehtivuse ajal hankelepinguid, mille täitmise tähtpäev on hilisem kui lepingu lõppemise päev. Viimasel juhul kohaldatakse hankelepingule kuni selle lõppemiseni jätkuvalt ka asjasse puutuvaid lepingu tingimusi. 
14.2. Kumbki pool ei tohi lepingust tulenevaid õigusi ega kohustusi üle anda ega muul viisil loovutada kolmandale isikule ilma teise poole eelneva kirjaliku nõusolekuta.
14.3. Pooled võivad lepingut muuta riigihangete seaduses sätestatud tingimustel. 
14.4. Tellijal on lisaks seaduses sätestatud juhtudele õigus leping ette teatamata ühepoolselt lõpetada, kui töövõtja suhtes on algatatud likvideerimis- või pankrotimenetlus.

15. Lõppsätted
15.1. Pooled juhinduvad lepingu täitmisel Eesti Vabariigis kehtivatest õigusaktidest.
15.2. Töövõtja on teadlik, et leping on avaliku teabe seaduses sätestatud ulatuses avalik. 
15.3. Juhul kui lepingu mõni säte osutub vastuolus olevaks Eestis kehtivate õigusaktidega, ei mõjuta see ülejäänud sätete kehtivust.  
15.4. Lepinguga seotud vaidlused, mida pooled ei ole suutnud läbirääkimiste teel lahendada, antakse lahendamiseks Harju Maakohtule. 

Leping on allkirjastatud digitaalselt. 


Tellija							Töövõtja

